ሎሚናት ቤቨሬጅ ብሔራዊ አልኮልን ለመግዛት 3.6 ቢሊዮን ብር ዋጋ አቀረበ
ሎሚናት ቤቨሬጅ ኃላፊነቱ የተወሰነ የግል ኩባንያ፣ ብሔራዊ አልኮልና አረቄ ፋብሪካን ከመንግሥት ለመግዛት 3.62 ቢሊዮን ብር ዋጋ አቀረበ፡፡ሰኔ 12 ቀን 2010 ዓ.ም. በመንግሥት ልማት ድርጅቶች ሚኒስቴር በተከፈተው ጨረታ፣ ሦስት ኩባንያዎች የመጫረቻ ዋጋቸውን አቅርበዋል፡፡ ከወራት በፊት በሚኒስቴሩ በወጣው ዓለም አቀፍ ጨረታ ፋብሪካውን ከመንግሥት ለመግዛት ፍላጎትና አቅም ያለው ማንኛውም ተጫራች ተጋብዞ የነበረ ቢሆንም፣ የጨረታውን ሰነድ ከገዙት 97 ተጫራቾች ውስጥ ሦስት ኩባንያዎች ብቻ የመጫረቻ ዋጋቸውን አቅርበዋል፡፡በዚህም መሠረት ለዓመታት በተመሳሳይ የንግድ ዘርፍ ተሰማርቶ የቆየውና ከአራት ዓመት በፊት የተመሠረተው ሎሚናት ቤቨሬጅ፣ 3.62 ቢሊዮን ብር ዋጋ በማቅረብ ከሁሉም ተጫራቾች ተሽሎ ተገኝቷል፡፡ በተቃራኒው በጨረታው የተሳተፉት ሁለት አገር በቀል ኩባንያዎች ማለትም ፒዩር አልኮልና ቤቨሬጅና መታዲም ማኑፋክቸሪንግ የተባሉ ኩባንያዎች፣ እያንዳንዳቸው 1.65 ቢሊዮን ብርና 1.5 ቢሊዮን ብር ዋጋ አቅርበዋል፡፡ ሁለቱ ኩባንያዎች ያቀረቡት ዋጋ ለብሔራዊ አልኮል መነሻ ወይም ጠቋሚ ዋጋ  1.2 ቢሊዮን ብር ተቀራራቢ ሲሆን፣ ሎሚናት ቤቨሬጅ ያቀረበው ግን ከሦስት እጥፍ በላይ የተሻለ ሆኖ ተገኝቷል፡፡ ከአራት ዓመታት በፊት የተመሠረተው ሎሚናት ቤቨሬጅ በአሁኑ ወቅት ተመሳሳይ የአልኮል ማምረቻ ፋብሪካ በሞጆ እየገነባ እንደሚገኝ ለሪፖርተር የተናገሩት የኩባንያው ፓርትነር አቶ ብሩክ ወርቁ፣ የአዲሱ ፋብሪካ ግንባታ ተጠናቆ የማሽን ግዥ ለማድረግ ዝግጅት ሲደረግ ከዚህ ጨረታ ጋር መገጣጠሙን አመላክተዋል፡፡ኩባንያው ጨረታውን ካሸነፈ አዲሱ ፋብሪካ ከብሔራዊ አልኮል ጋር በአንድነት እንደሚሠራና የብሔራዊ አልኮልን የምርት አቅም ለማሳደግ እንደሚረዳ አስረድተዋል፡፡ለ20 ዓመታት በተለያዩ ዓለም አቀፍ ኩባንያዎች በኃላፊነት የሠሩት አቶ ብሩክ፣ ከዚህ ቀደም የዲያጆ ኢትዮጵያ ዳይሬክተር ሆነውም ሠርተዋል፡፡ በኋላም የካንትሪ ትሬዲንግ ኃላፊነቱ የተወሰነ የግል ኩባንያ መሥራችና ኃላፊ ከሆኑት ከአቶ ቢኒያም ብርሃኔ ጋር ሎሚናት ቤቨሬጅን በአጋርነት አቋቁመዋል፡፡በመንግሥት ባለቤትነት ሥር ከሚገኙ ድርጅቶች አትራፊ እንደሆነ የሚነገርለት ብሔራዊ አልኮል ፋብሪካ፣ በ2008 ዓ.ም. ብቻ 607 ሚሊዮን ብር ትርፍ አስመዝግቧል፡፡ በአሁኑ ጊዜ 14 ያህል አልኮልና አረቄዎች የሚያመርተው ፋብሪካው፣ በቅርቡም ቮድካና ውስኪ ለማምረት አውሮፓ ባሉ ላብራቶሪዎች ምርቶቹን አስሞክሮ ፈቃድ ማግኘቱ ታውቋል፡፡   